
Ou ni zèl, lè-w ka fè sa-w enmé é lè-w toubòlman an zafè-a-w. É pou-w ni zèl, fò-w ba lézòt zèl. Sé on larèl. 

On est passionné lorsqu'on fait ce qu'on aime et qu'on se consacre pleinement à son activité. Et pour être passionné, il faut transmettre sa passion aux autres. C'est une vertu.


Maksèt

Pou-w kwè an bon anj a-w fò-w kwè an timoun-la ki adan-w la. Ti liv-lasa, sé Bon-anj a-w ki voyé-y ba-w. Adan-y ou ké touvé non a bon-anj a-w kivédi non-kaché a GRANLÈSPRI PLENFÒS-LA andidan-w menm.

Avan ou kontinyé li, fo-w sav ki kèlkanswa kalkil an mwen, anka rèspèté kwayans a tout moun davwa... chak moun kakwè silon bizwen, édikasyon, konprinèt é tandézon a yo, é nou tou ka fè sa nou pé.

Pou séla ki pa kakwè-la, an dakò èvè yo osi, pas séla ki ka kwè yo pa ka kwè-la, pé ka kwè plis ki séla ki ka kwè yo kakwè-la. Omwen, yo ka kwè yo pa kakwè é... ki-w kakwè, ki-w pa ka kwè, fo pa-w pèd fil a-w davwa ki-nou kakwè, ki-nou paka kwè, nou sé sa nou ka kwè. Tousa pou di ki pou-w byen kwè an sa-w ka vwè, fo-w kakwè an sa-w pa ka vwè épi dé koko a zyé a-w, davwa sé sa-w paka vwè-la, ki ka mofwazé-y an sa-w ka vwè. Kivédi, kwè an bon-anj a-w... sé kwè osi adan-w-menm. Sa pa fasil mé bonDyé bon !

GRANLÈSPRI PLENFÒS-LA, sé on pwansouf, davwa nou pé pa viv san souf é kay plis plenfòs ki on rèspiré ? Rèspiré !



Pwan-souf-la, sé on gadé-andidan é ki nou vlé, ki nou vé pa, nou tout tini menm andidan-la. Yenkisa-répétésa ! Nou tout tini onti konvèsasyon an kyè an nou. Défwa i ka di bon biten mé défwa i ka ban nou gaz osi. Alòspoudonk, lè nou ka mofwazé konvèsasyon-la adan on ti-dousin, on ti pwiyéDyé oubyen on ti chanson, nou ka dousiné lèspwi a tout moun, padavwa nou tout sé YòNN, kon tini on sèl LÉSPWI. Komdifèt, mèyè douslèt-la menm, sé « Mèsi ! » On bèl ti-pawòl kréyòl ka di-w « Mési ka bay plis », sakivédi, lè-w ka di mèsi dè fondòk a kyè a-w, ou ka santi ou ja tini tousa-w vlé é tousa- w mandé.

Kon adan tout biten, nou enmé kwè ki, si tini Bon-anj, tini mové zanj osi. Menm biten ki si tini bonDyé, tini Dyab. On pyès-moné ni dé koté mé... sé toujou on sèl pyès, adonk si- w vlé konèt mové zanj a-w, sa fasil-fasil : yenki kalkilé bon kalité a bon-anj a-w pyé- pou-tèt. É an ka di-w sa an tiwa-a-tab : lè-w vwè on moun byen janti épi-w, pa jen chèché sav si-y pé mové. Davwa si-w chèché movèzté a-y, i pé rivé fè-mannèv é rédé-w touvé sa-w ka chèché pou plenvant a-w.

Pou-w byen pwofité dè plenfòs a bonzanj a-w, fo-w tini lakonsyans. Lakonsyans sé fè tansyon a sa-w yé, sa-w ka fè é a sa-w tini. Pousa, fo-w toujou fè tansyon é pou-w fè tansyon a-w, fò-w konnèt lentansyon a-w. Sé la tout travay-la yé. É pon moun pépa fè-y ba-w mé... ou pa tousèl. Bon-anj a-w la.

Chak moun tini on konmisyon a fè asi latè. Tanmwen sé ba-w lakontantman é dousin- kréyòl-la. Sa toujou pimyé frékanté Bon-Lèspwi an nou. Sé la Fòs a Lanmou-la yé é sé sa nou tout bizwen onfwa-menm asi zékal a koko-la ki latè-la. Kaki pli bèl kisa !

Kon-w ka vwè, tini 72 bon-anj séparé an 5 jou.

An pa envanté angnen. Onkounan liv ja makyé anlè bon-anj mé pa an kréyòl. Nou toujou ka touvé sa nou ka chèché. Pou kont an mwen, an chèché, an touvé é an fè ti- bébélé an mwen pou ba Lèspri-la manjé.

Si-w vlé sav plis biten anlè bon-anj a-w, gadé sanblaj-a-liv-la an dènyè paj-la. Liv makyé pou fè lèspri an nou travay, pou ba kò an nou band é pou ban nou lidé. Adan ti liv-lasa, ou ké touvé potalans a bon-anj a-w : don a-y, èsansyèl a-y é on bèl ti pawòl si-w vlé palé ba-y.

Kalanswa tout kalakata an nou oubyen déba a gran-grèk é piti-grèk, ki nou vlé ki nou vé pa, BonDyé, Jézi, LaVièjMari, Jéova, Alla, Bouda, Braman, Bon-anj é tout lèspwi té ja la, la, é ké toujou la kon le a la. É si nou admèt, nou konswa, nou asépté é nou sav ki nou tout fèt pòtré a Bon-anj an nou, nou ké konpwann konmisyon a ti-liv lasa. « Kréyon a bonDyé pa ni gonm » kifè ou pé palé épi tout zanj é tou awkanj ou vlé.

É yenkisa-répétésa : pa jen obliyé di bon-anj a-w mèsi apwé chak priyè ! Vo myé di twòp mèsi ki pa asé. Di mèsi menm pou sa-w pòkò jwenn. Sé konsa-w ka jwenn. Sé dé biten nou tout sav, mé anlo ka obliyé. Yo ka di mémwa a poul, mé si-w gadé on poul bwè dlo, ou ké woumakyé ki i toujou ka di bonDyé mèsi.

Si ou li é wousouvwè konmisyon-lasa, zafè a-w bèl ! Kontinyé li-y é ba tout moun adan souplè ! Bon anmizman ! Mèsi dè fondonk a kyè an mwen !

Maxette-Jélièl

  	Adélala ! Mi lèspwi-la !

	Pouvwè a Loa

	Sajès a Lègba

	Bien sizé Bouda

	Fòs a mantra

	Béni saba-la

	Solvé Coagula

	Soufi aka Kaba

	Gran Madanm-la sé Fatima.

	

	Sésa!

	───── ⋆⋅☆⋅⋆ ─────

	
  


  
	Adélala ! Mi lèspwi-la !

	Kouté Sûtra-la

	An fòs a Brahma

	Dansé Makumba

	Rimé Samba-la

	Viking koté Mora

	An lonnè a Fréya

	Mirak a chamann´-la 

	Rézirèksyon sé Amilka.

	

	Sésa!

	───── ⋆⋅☆⋅⋆ ─────

	
  









  
  	Adélala ! Mi lèspwi-la !

	An lanmès Roma

	Manman pap-la sé Maria

	Gandi Mahatma

	Ba tout moun Nirvana !

	Règ-la é konpa-la

	Ka méné nou pazapa.

	

	Sésa!

	───── ⋆⋅☆⋅⋆ ─────

	
  


  
	Adélala ! Mi lèspwi-la !

	Banzaï a WA

	On planèt Ikébana

	Rivyè koulé tafia

	An léwòz é Gwo-ka

	Lévé-lévé Alpha

	Kalmipla Oméga.

	

	

	Adélala ! Mi lèspwi-la !

	Sa-w ka chèché-la

	I TOUJOU LA

	YENKI LA OWA-W !

	───── ⋆⋅☆⋅⋆ ─────

1. VEHUIAH (21 - 25 mwadmas)

Ou fèt koté 21 - 25 mwadmas.

Non a bon-anj a-w sé VÉHUIAH. I fanm.

Don a-y sé : Difé. Savan. Lasyans. Envanté. Étid. Lokans. Artis. Plenfòs. Fè lidé. Lawmé. Limyè. 

Ésans-syèl a-y sé : ALAVOLONTÉ.

Lapriyè a-y : Bon-anj VÉHUIAH ! 

Alavolonté a-w sé fè tousa an pé é mété rèstan an men a-w. Rédé mwen fè tout biten alavolonté a-w ! Mèsi !

